**EMLÉKEZTETŐ**

**A civil tematikus tervezői munkacsoport üléséről**

Vidékünk a Jövőnk Szövetség LEADER HACS munkaszervezet irodája

2015. október 15. - 8840 Csurgó, Csokonai u. 19.

A HFS tervezés kapcsán a HACS tagságából három tematikus tervezői munkacsoport került kialakításra. A munkacsoportok tagjaira a tagok tettek ajánlást. Szempont volt, hogy minden mikrotérségből kerüljön képviselő a csoportokba, illetve, hogy a 105/2015. (IV.23.) Korm. rendelet szerinti kedvezményezett településeket minden munkacsoportban képviselje tag. Ezzel lehetett biztosítani, hogy minden munkacsoport munkájában kiemelkedő szerepet kapjanak a társadalmi kirekesztődéssel veszélyeztetett csoportok problémái, valamint eredményes problémakezelési lehetőségei. A tematikus csoportok feladata volt a szektorukra vetítve elkészíteni egy SWOT analízist. 2015. október 15-én ülésezett a civil tematikus tervezői munkacsoport. A munkacsoport ülésen Toldi Miklós, a gyékényesi Dráva Szövetség elnöke, valamint Bodorik Janka a szövetség munkatársa, Halászi Attiláné, a Nemesdédi Református Egyházközség képviselője, Kövesdiné Panyi Antónia, a mesztegnyői Honismereti és Természetvédő Közhasznú Egyesület elnöke, Horváth Győző, az iharosi Szent László Király Lovagrend elnöke, Huszics Bernadett, a csurgói Napsugár Egyesület elnöke, Komári József, a Szőkedencsi Polgárőr és Tűzoltó Egyesület elnöke, valamint a munkaszervezet munkatársai vettek részt.

A civil tematikus csoport tagjai az ülésen fő erősségként a civil szervezetek nagy számát, a térség turisztikai potenciálját, az önkéntességet, a helyi identitástudatot, valamint a Balaton közelségét jelölték meg. Szerintük mindezt negatívan befolyásolja a motiválatlan társadalom, az érdektelenség és a közömbösség, a befelé forduló emberek, a passzív civilek, az infrastruktúra hiánya, a szaktudás hiánya, a tőkehiány, valamint a rossz turisztikai sajtó, mint gyengeségek. A civil szféra alapeleme az civil élet számos területén tapasztalható aktivitás, így ezek a gyengeségek folyamatos fejlesztésekkel mérsékelhetőek lennének. Lehetőségként a rendezvényeket, illetve a közösségi épületekkel és a turizmussal kapcsolatos szolgáltatások fejlesztését hozták fel: programok kialakítása, szálláshelyek fejlesztése, hagyományőrzés, turista utak és tanösvények létrehozása, civilek együttműködésének megerősítése, civil információs portál(ok) létrehozását vázolták fel. Veszélyként a civil tagság elöregedését, a fiatalok elvándorlását, a különféle programok utógondozásának hiányát, a pályázati utófinanszírozást, a „kényszerpályázatokat”, valamint a politikai változásokat tekintik.